En 35-årig mand er kendt skyldig i voldtægt af en 16-årig pige. Overgrebet fandt sted 21. maj i år på Hotel The Reef i Frederikshavn.

En 35-årig mand var tirsdag på anklagebænken i retten i Hjørring, tiltalt for flere gange i en periode på ni timer at have gennemført samleje med en 16-årige pige uden hendes samtykke. Retten fandt det bevist, at manden i ét tilfælde var skyldig i voldtægt. Han blev idømt et år og fire måneders fængsel. Manden har under hele sagen nægtet sig skyldig. Det gentog han i retten tirsdag, og han ankede på stedet dommen til frifindelsen. DNA-spor strider mod forklaring Den 35-årige mand var 21. maj sammen med en veninde i byen i Frederikshavn. I retten forklarede den 35-årige mand, at han havde booket et værelse på The Reef til ham og veninden, og da de ankom til stedet om aftenen, ser de den 16-årige pige sidde foran hotellet med nogle plastikposer i hånden. Ifølge den 35-åriges forklaring i retten kendte han ikke den 16-årige pige, men hans veninde havde kendskab til, hvem pigen var. Manden forklarede, at den 16-årige pige var tydeligt påvirket af alkohol eller stoffer og var ulykkelig. Den 16-årige pige gik med de to ind på hotellet, da hun ifølge den 35-åriges forklaring ikke havde nogen steder at tage hen. På hotelværelset røg de en joint sammen, og den 35-årige havde flere gange sex med sin veninde, mens den 16-årige befandt sig i rummet. Han forklarede, at han ikke havde sex med pigen, og at hun bare lå i samme seng. Senere på natten faldt de alle tre i søvn, og da de vågnede næste morgen var den 16-årige pige ifølge den 35-årige stadigvæk på værelset. De tre tog afsked, hvorefter de gav hinanden et kram. I retten kom det frem, at DNA-prøver taget på den 16-årige har vist spor af sæd i pigens nedre regioner samt friske hudafskrabninger. Den 16-årige pige afgav også forklaring i retten. Det skete imidlertid bag lukkede døre, så hvordan hendes forklaring adskiller fra den 35-årige mands er uvist. Da manden ankede dommen, skal sagen nu prøves for Landsretten.